Akershus slottskirke

Akershus slottskirke (Garnisonskirken) er Forsvarets hovedkirke. Garnisonspresten har ansvaret for å planlegge og koordinere gudstjenester og kirkelige handlinger. Kirken ligger i etasjen under Christian IVs sal på slottet.

Det har etter all sannsynlighet vært kirke eller kapell på festningen siden Håkon V Magnussons tid på begynnelsen av 1300-tallet.Oslo byleksikon

Den nåværende kirken ligger i sydfløyen på Akershus slott hvor deler av første etasje ble innredet som kirke etter en brann i 1527. Etter denne brannen ble hele den sydlige fløyen tatt i bruk som kirke.

I 1577–1578 ble kirken utvidet slik at den omfattet hele første etasje. I Christian IVs tid som konge ble den ominnredet og arbeidet pågikk fra 1624 og utover.

Under Christian VI skjedde det flere forandringer. Om det var kongens Norgesreise i 1733 som var utløsende årsak er uvisst. Men året etter kom arkitekt Philip de Lange opp fra København i forbindelse med en prosjektert ombygging av Akershus og han ble i Christiania til året etter.Philip de Lange fra Weilbachs kunstnerleksikon

I årene 1738–1740 ble det foretatt en omfattende restaurering. I Oslo byleksikon er Elias David Häusser oppført som generalbyggmester og hos kirkebyggdatabasen Kirkesøk er Philip de Lange nevnt som arkitekt.Akershus slottskirke fra Kirkesøk  Kirken fikk de nåværende vindusåpningene, altertavle, prekestol og døpefont. Inventaret er utført etter tegninger av Häusser. Altertavlens midtfelt er et usignert maleri som antagelig er av Johan Georg Ziesenis.

Interiøret ble endret igjen rundt 1820 og ca. 1920 ble kirken delvis restaturert av Holger Sinding-Larsen.

Nytt orgel med 21 stemmer ble innviet september 2024. Det er bygget av Weimbs Orgelbau og erstattet et 14 stemmer stort orgel fra 1967 bygget av Norsk Orgel- og Harmoniumfabrikk. Begge orgler har kong Haralds monogram i fasaden. Det gamle orglet ble lagret og siden satt opp i Verdalsøra kapell. 

Det kongelige mausoleum ligger under slottskirken.

Sanct Johannes-Guttene var knyttet til kirken i en årrekke og bar bar da navnet Sanct Johannes-Guttene – Akershus slottskirkes guttekor.

Gudstjenester
Gudstjenestene i vårsesongen åpner på Maria Budskapsdag (medio mars) og avsluttes i månedsskiftet juni/juli. I høstsesongen er det gudstjenester fra begynnelsen av august til og med første søndag i advent. I disse periodene feires det høymesse i Akershus slottskirke hver søndag klokken 11.00 og ved andre kirkelige høytidsdager.

Referanser

Eksterne lenker


 Akershus slottskirke på Forsvarsbyggs hjemmesider

Kategori:Kirker i Oslo
Kategori:Kulturminner i Sentrum (Oslo)
Kategori:Religiøse byggverk fra 1624
Kategori:1620-årene i Norge
Kategori:Holger Sinding-Larsen
Kategori:Valgkirker i 1814
Slottskirken